arnastofnun/IGC-2024 huggingface dataset:
Útboð

Útboð er ferli sem hefur það að markmiði að afla tilboða frá ýmsum aðilum fyrir eitthvert verk, birgðir eða þjónustu. Ríkisstjórnin og önnur stjórnvöld bjóða oft ýmis verk út í því skyni að fá sem lægsta verðið fyrir starfið sem á að sinna.

Ákveðnar reglur gilda um útboð, en þau er oftast skipulögð þannig að lýsing á verkinu eða þjónustunni sem óskað er eftir er gefin út í sérstakan tímafrest, og um leið og fresturinn rennur út velur útbjóðandinn hagkvæmasta og hentugasta útboðið. Með útboð skapast samkeppni milli aðilanna sem leggja tilboð sín fram, og þannig er tryggt að fyrir verkið eða þjónustuna sem boðið er út er borgað sanngjarnt verð miðað við markaðsaðstæður.

Útboð má nota við öflun fyrir alls konar verkefni, allt frá þjónustusamningi fyrir þrif og viðhald á húsi, að hönnun og byggingu stórra innviða.
Fritillaria davidii

Fritillaria davidii er asísk tegund af liljuætt, upprunnin frá Sichuan héraði í Kína.

Lýsing.

"Fritillaria davidii" er laukplanta sem verður um 30 sm há. Bjöllulaga blómin eru lútandi, gul með fjólubláu mynstri.

Tegundin heitir eftir föður Armand David (1826-1900), Frönskum trúboða og áhuga náttúrufræðingi.
Sýrlenskt pund

Sýrlenskt pund (merki: LS eða £S; arabíska: الليرة السورية "al-līra as-sūriyya", franska: "livre syrienne"; ISO-skammstöfun: SYP) er ríkisgjaldmiðill Sýrlands og er gefið út af Seðlabanka Sýrlands. Eitt pund skiptist í 100 qirsh (gross) þótt myntin sé ekki lengur gefin út.

Í byrjun 21. aldar var algengt gengi sýrlenska pundsins um 50 pund fyrir hvern Bandaríkjadal en eftir að Sýrlenska borgarastyrjöldin braust út árið 2011 hrundi gengið og var meira en 200 SYP fyrir Bandaríkjadal árið 2013. Eini virki gjaldeyrismarkaður Sýrlands er nú svartur markaður og ströng gjaldeyrishöft eru í gildi.
Wael Nader al-Halqi

Wael Nader al-Halqi (arabíska: وائل نادر الحلقي‎, fæddur 1964) var forsætisráðherra Sýrlands frá 2012 til 2016 en var áður heilbrigðisráðherra. Hann er kvensjúkdóma- og fæðingarlæknir með gráðu frá Háskólanum í Damaskus. Hann var skipaður forsætisráðherra af Bashar al-Assad eftir að fyrirrennari hans, Riyad Farid Hijab, flúði til Jórdaníu og lýsti yfir stuðningi við stjórnarandstöðuna.
Grænjaxlinn

Grænjaxlinn (franska: Le Pied-tendre) eftir Morris (Maurice de Bevere) og René Goscinny er 33. bókin í bókaflokknum um Lukku Láka. Bókin kom út árið 1968, en sagan sem hún hefur að geyma birtist fyrst í teiknimyndablaðinu Sval (f. Le Journal de Spirou) á árunum 1967-68.

Söguþráður.

Baldur Badmington, enskur hefðarmaður, kemur til villta vestursins ásamt einkaþjóni sínum Jósepi að vitja arfs. Arfurinn er búgarður á stórri jörð í nágrenni Þurrkverkarbæjar og ætlar Baldur að setjast þar að og halda áfram búskap. Þetta fellur í grýttan jarðveg hjá eiganda nágrannajarðar, Gúma Gikks, sem vill ólmur komast yfir jörð nágranna síns. Gúmi ákveður því að veita Baldri óblíðar móttökur að hætti villta vestursins og reynir að spilla fyrir áformum hans. Þegar tilraunir Gúma renna út í sandinn ákveður hann að setja á svið eigin dauða í því skyni að koma sök á Baldur og Lukku Láka og fá þá dæmda fyrir morð. Lukku Láki og Baldur reyna að komast undan, en eru gripnir af skerfaranum og liði hans. Eftir sýndarréttarhöld á kránni eru Lukku Láki og Baldur dæmdir til hengingar, en Láka tekst að flýja með því að stökkva út um glugga á bak Léttfeta. Lukku Láka tekst að fletta ofan af ráðabruggi Gúma og koma í veg fyrir á síðustu stundu að Baldur verði hengdur. Baldur skorar þá á Gúma að gera út um málið í einvígi að breskum sið.

Íslensk útgáfa.

Grænjaxlinn var gefin út af Fjölva árið 1980 í íslenskri þýðingu Þorsteins Thorarensen. Þetta er 26. bókin í íslensku ritröðinni.
Þriðja krossferðin

Þriðja krossferðin eða Konungakrossferðin var krossferð sem Hinrik 2. Englandskonungur og Filippus 2. Frakkakonungur leiddu til Landsins helga til að ná aftur þeim löndum sem Seljúkveldið hafði lagt undir sig. Krossferðin náði markmiðum sínum að mestu og krossfarar lögðu borgirnar Akkó og Jaffa undir sig, en mistókst að ná Jerúsalem.

Eftir ósigur krossfara í Annarri krossferðinni og sigra gegn Fatímídum ríkti Saladín yfir sameinuðu Sýrlandi og Egyptalandi. Hann náði Jerúsalem á sitt vald árið 1187 og þrengdi að krossfararíkjunum. Hinrik og Filippus ákváðu þá að leggja niður ágreiningsmál og gerast bandamenn. Þegar Hinrik lést árið 1189 tók sonur hans, Ríkharður ljónshjarta, við enska hernum. Hinn aldraði keisari, Friðrik Barbarossa, leiddi líka stóran her yfir Anatólíu en drukknaði í á 10. júní 1190 áður en hann náði til Landsins helga. Flestir hermenn hans sneru þá heim aftur.

Filippus og Leópold 5. hertogi, arftaki Friðriks, sneru heim frá Landinu helga þegar þeir höfðu lagt Akkó undir sig 12. júlí 1191. Ríkharður hélt áfram og lagði Jaffa undir sig, sem var forsenda fyrir árás á Jerúsalem. Í nóvember sótti her hans til Jerúsalem en neyddist til að hörfa. Í júlí árið eftir náði Saladín Jaffa aftur á sitt vald en Ríkharður lagði borgina fljótt aftur undir sig. Eftir það ákvað Saladín að semja um frið við Ríkharð sem hvarf frá Landinu helga 9. október 1192.
Vallónía

Vallónía (franska: "Wallonie", þýska: "Wallonie(n)", hollenska: "Wallonië", vallónska: "Walonreye", lúxemborgíska: "Wallounesch") er svæði í suðurhluta Belgíu þar sem íbúarnir eru aðallega frönskumælandi. Svæðið nær yfir 55% af flatarmáli Belgíu en íbúar þess eru um það bil þriðjungur allra Belga. Franska samfélagið í Belgíu sér um mál tengd menntun og menningu, og er ekki hluti af stjórnsýslueiningunni Vallóníu. Vallónía er annað tveggja héraða sem mynda Belgíu, hitt er Flæmingjaland. Í austurhluta Vallóníu er lítill þýskumælandi minnihluti, en hann myndar þýska samfélagið í Belgíu og hefur eigin stjórn og þing sem stýra menningarmálum.

Í iðnbyltingunni varð mikill uppgangur í Vallóníu vegna stórra kola- og járnauðlinda, og var svæðið í öðru sæti á eftir Bretlandi hvað varðar iðnvæðingu. Í kjölfarið varð héraðið afar auðugt, og frá upphafi 19. aldar til miðju 20. aldar var Vallónía ríkari helmingurinn í Belgíu. Frá lokum seinni heimsstyrjaldarinnar hefur dregið töluvert úr mikilvægi þungaiðnaðar og þess vegna er Flæmingjaland ríkara héraðið í dag. Hagkerfið í Vallóníu hefur dregist mikið saman frá þeim tíma og þar ríkir mikið atvinnuleysi og landsframleiðsla á mann er töluvert minni en í Flæmingjalandi. Hagfræðilegt misvægi og tungumálaklofningur milli svæðanna tveggja er uppspretta mikilla stjórnmáladeilna í Belgíu.

Höfuðborg Vallóníu er Namur, en stærsta borgarsvæðið er Liège. Fjölmennasta sveitarfélagið er Charleroi. Flestar stærstu borgir í Vallóníu og tveir þriðju hlutar íbúanna eru í „iðnaðardalnum“ svokallaða, sem er svæðið í kringum Sambre-á og Meuse-á. Í norðri liggur miðbelgíska sléttan, sem er frekar gróskumikil eins og Flæmingjaland. Í suðri liggur Ardennes, sem er frekar strjálbýlt og fjöllótt. Vallónía liggur að Flæmingjalandi og Hollandi í norðri, að Frakklandi í suðri og vestri, og að Þýskalandi og Lúxemborg í austri.
Delaware-fljót

Delaware-fljót er eitt af stærstu fljótum Atlantshafsstrandar Bandaríkjanna. Fljótið er 634 km langt og vatnasvið þess er 36.570 km² að stærð. Það rennur um fimm fylki: New York, New Jersey, Pennsylvania, Maryland og Delaware. Upptök þess eru á tveimur stöðum í Catskillfjöllum í New York-fylki.
Fritillaria pluriflora

Fritillaria pluriflora er sjaldgæf Norður Amerísk tegund af liljuætt.

Þessi planta vex aðallega í N-Kaliforníu. Hún vex einkum í leirjarðvegi í Kyrrahafsmegin í Klettafjöllum.

Lýsing.

"Fritillaria pluriflora" myndar upprétta stöngla sem verða milli 10 - 15 sm háir. Hún hefur allt að tíu þykk, löng, lensulaga blöð með bylgjuðum jöðrum,sem eru flest niður við jörð. Lútandi blómið er með skærbleik krónublöð, hvert 1 - 4 sm langt. Í miðju hvers blóms er bleik til gul fræva og skærgulir fræflar.
Apasagjáin

Apasagjáin (franska: Canyon Apache) eftir Morris (Maurice de Bevere) og René Goscinny er 37. bókin í bókaflokknum um Lukku Láka. Bókin kom út árið 1971, en sagan sem hún hefur að geyma birtist fyrst í teiknimyndablaðinu Pilote sama ár.

Söguþráður.

Lukku Láki er sendur af indíánaverndarráðinu til Gjávirkis (Fort Canyon) á slóðum Apasa-indíána til að rannsaka hvers vegna ekki hefur tekist að semja frið við Kímíkúra-apasa og höfðingja þeirra, Patrónímó. Í ljós kemur að stjórnandi riddaraliðsins í Gjávirki, Ó´Nólan ofursti, fyrirlítur Apasana þar sem syni hans var rænt af Apösum á unga aldri og ekkert spurst til hans síðan. Lukku Láki fer til fundar við Apasana í því skyni að reyna að koma á friði og grafast fyrir um örlög sonar ofurstans. Lukku Láki nær að vinna traust Patrónímos og fær inngöngu í ættflokkinn eftir að hafa staðist karlmennskuþrekraunir Apasana, en töfralæknir ættflokksins tortryggir hann eftir sem áður. Eftir að Lukku Láki spillir fyrir umsátri indíánanna við Apasagjána álíta þeir Láka svikara og skilja hann eftir bundinn við jörðina, ofurseldan þeim örlögum að verða illvígum maurum að bráð. Ungur indíánapiltur, Kojotító, sem Lukku Láki hafði vingast við, kemur honum til bjargar og Lukku Láki heldur í flýti til Gjávirkis sem indíánarnir hafa umkringt. Riddaraliðið á við ofurefli að etja og þegar Ó´Nólan ofursti ríður einn gegn indíánunum eru hann og Lukku Láki teknir höndum og fluttir til búða indíánanna handan landamæranna í Mexíkó. Þeir eru bundnir við kvalastaurinn þar sem á að brenna þá til dauða, en á síðustu stundu grípa örlögin í taumana.

Íslensk útgáfa.

Apasagjáin var gefin út af Fjölva árið 1978 í íslenskri þýðingu Þorsteins Thorarensen. Þetta er níunda bókin í íslensku ritröðinni.
Hafez al-Assad

Hafez al-Assad (arabíska: حافظ الأسد‎ "Ḥāfiẓ al-ʾAsad"; 6. október 1930 – 10. júní 2000) var sýrlenskur stjórnmálamaður, forsætisráðherra Sýrlands frá 1970 til 1971 og forseti Sýrlands frá 1971 til 2000. Hann tók þátt í valdaráninu í Sýrlandi 1963 sem kom Ba'ath-flokknum til valda í landinu og var eftir það gerður að yfirmanni sýrlenska flughersins. Hann tók einnig þátt í valdaráninu 1966 þar sem borgaralegir forystumenn Ba'ath-flokksins voru hraktir frá völdum og herráð flokksins tók yfir undir forystu Salah Jadid. Assad var þá gerður að varnarmálaráðherra. Árið 1970 steypti Assad Jadid af stóli og árið 1971 skipaði hann sjálfan sig óskoraðan leiðtoga Sýrlands.

Assad breytti Sýrlandi úr eins flokks kerfi í einræði þar sem öll völd ríkisins, hersins og Ba'ath-flokksin voru í höndum hans sjálfs. Landið hallaði sér að Sovétríkjunum í Kalda stríðinu í skiptum fyrir stuðning þeirra gegn Ísrael.

Assad hóf Jom kippúr-stríðið með innrás í Ísrael 1973, með stuðningi Egyptalands og sovéskum vopnum. Ísrael sigraði stríðið og Sýrland samdi um vopnahlé sautján dögum síðar. Hann sendi Sýrlandsher inn í Líbanon eftir að borgarastyrjöldin í Líbanon hófst. Hernám Sýrlendinga í Líbanon stóð til 2005.

Assad lýsti son sinn, Bashar al-Assad, eftirmann sinn eftir að elsti sonur hans, Bassel al-Assad, lést í bílslysi 1994.
Yvan Delporte

Yvan Delporte (24. júní 1928 – 5. mars 2007), var belgískur myndasöguhöfundur og -teiknari sem gegndi stöðu ritstjóra teiknimyndablaðsins Svals frá 1955 til 1968, sem var afar gróskumikill tími í sögu fransk-belgísku myndasögunnar Í stað þess að einbeita sér að gerð eigin höfundarverka, kom það yfirleitt í hlut Delporte að aðstoða aðra teiknara og höfunda, auk þess sem hann samdi handrit fyrir ýmsa af kunnari myndasöguflokkum síns tíma.

Ferill.

Yvan Delporte var ráðinn til Myndasögublaðsins Svals aðeins sautján ára gamall sem teiknari og fékk í fyrstu það verkefni að hylja brjóstaskorur á bandarískum myndasögum, sem gengið hefðu fram af hinum siðprúðu Belgum. Fljótlega beindust kraftar hans þó að öðrum störfum, svo sem að þýða myndasögur úr ensku og að semja sögur fyrir aðra teiknara.

Frá 1953 til 1955 gegndi Delporte samfélagsþjónustu á sjúkrahúsi í stað herþjónustu sem hann neitaði að gegna af samviskuástæðum, en friðarstefnan var alla tíð áberandi í verkum hans. Að því loknu sneri hann aftur til starfa á Myndasögublaðinu Sval. Dupuis, eigandi útgáfunnar, vildi auka skemmtigildi blaðsins og gerði Delporte að ritstjóra, þótt í raun héldi eigandinn yfirritstjórnarvaldinu í sínum höndum. Um svipað leyti var félagi hans Maurice Rosy gerður að listrænum stjórnanda útgáfunnar. Hlutverk Delporte var því að leiðbeina höfundum varðandi söguþráð, persónusköpun og texta meðan Rosy leiðbeindi um sjálfa teikninguna.

Við tók mjög skapandi tímabil þar sem Delporte vann með fjölda listamanna. Frægasta afurð þess samstarfs var Viggó viðutan sem Delporte hjálpaði André Franquin að þróa. Tóku litlar skrítlur með Viggó að birtast á síðum Svals-tímaritsins snemma árs 1957. Tveimur árum síðar fékk Delporte þá hugmynd að láta smámyndasögu fylgja blaðinu, sem lesendur gætu klippt út og brotið saman í lítið kver. Hvatti ritstjórinn Peyo til að semja í þessu skyni sjálfstæða sögu um Strumpana, sem áður höfðu birst sem aukapersónur í sögunum um Hinrik og Hagbarð. Útkoman varð bókin um Svörtu strumpana og kjölfarið heill sagnaflokkur um skógarverurnar.

Árið 1968 var Delporte skyndilega sagt upp störfum hjá Dupuis-fyrirtækinu, en áður hafði komið til ýmissa smááresktra milli hinna borgaralega þenkjandi eigenda fyrirtækisins og hins róttæka og friðelskandi Delportes. Átylla uppsagnarinnar var kvörtun frá Peyo eftir að Delporte hafði í teiknimyndablaðinu gantast með hversu hægt gengi með útgáfu Strumpanna. Peyo varð miður sín yfir að hafa þannig óbeint kostað vin sinn og samstarfsmann vinnuna.

Við tók tímabil lausamennsku þar sem Delporte samdi handrit fyrir fjölda myndasagnateiknara, auk þess að vinna við gerð Strumpamynda fyrir sjónvarp. Árið 1977 grófu Delporte og Dupuis stríðsöxina, þegar honum og Franquin var falin ritstjórn blaðsins "Le Trombone Illustré" sem innihélt myndasögur sem beindust að eldri lesendum, þar með talið sagnaflokkur Franquins "Idées Noirs".

Undir lok níunda áratugarins tók Delporte við ritstjórn nýs myndasgöublaðs, Strumpana, sem Peyo félagi hans stofnaði utan um verk sín. Hann lést árið 2007.
Fritillaria walujewii

Fritillaria walujewii er jurt af liljuætt, upprunnin frá Asíu (Kazakhstan, Kyrgyzstan, og Xinjiang hérað í vestur Kína.

"Fritillaria walujewii" er fjölær laukplanta allt að 50 sm há. Blómin eru lútandi, bjöllulaga, yfirleitt dökkfjólublá með hvítum eða dekkri fjólubláum blettum en stundum fölgrænum.

Tegundin er nefn til heiðurs P.A. von Walujew, fyrrum keisaralegur innanríkisráðherra Rússlands.
Fritillaria monantha

Fritillaria monantha er jurt af liljuætt. Hún finnst eingöngu í Kína, í héröðunum Anhui, Henan, Hubei, Jiangxi, Sichuan, og Zhejiang.

"Fritillaria monantha" er fjölær laukplanta, allt að 100 sm há. Laukarnir eru um 20 mm í ummál. Blómin eru lútandi, yfirleitt gul til föl-fjólublá, með fjólubláum blettum.
Fljót

Fljót eru nyrsta byggðalag í Skagafirði austanverðum. Þau skiptast í Austur- og Vestur-Fljót og ná frá Stafá í vestri að sýslumörkum Eyjafjarðarsýslu í austri. Í norðri eru mörkin milli sýslnanna um Almenningsnöf.

Stundum eru Flókadalur og Bakkar taldir til Fljótanna, enda var það svæði í Fljótahreppi þegar hann var til, en oftast er þó aðeins átt við víðan dalinn inn af Haganesvík og svæðið norður með Miklavatni, út að Hraunum, sem er nyrsti bær í Fljótum og þar með Skagafjarðarsýslu. Svæðið austan Hópsvatns og út á Haganes og svo meðfram suðurströnd Miklavatns er oft kallað einu nafni Vestur-Fljót. Austur-Fljót eru svo þar fyrir norðan og austan, en innri hluti Fljótadalsins, innan við Stífluhóla, heitir Stífla.

Fljótin eru grösug en snjóþung. Þar er allstórt lón eða stöðuvatn, Miklavatn. Þar eru einnig önnur nokkuð stór vötn, Hópsvatn, Flókadalsvatn og Stífluvatn, sem er uppistöðulón sem myndaðist þegar Skeiðsfossvirkjun var byggð. Stífluá rennur (eða rann) um Stíflu, en eftir að kemur niður fyrir Stífluhóla og Skeiðsfossvirkjun heitir hún Fljótaá. Hún rennur í Miklavatn. Grandinn framan við vatnið heitir Hraunamöl. Þaðan og úr Haganesvík var áður mikið útræði og hákarlaveiði. Haganesvík var áður verslunarstaður. Nú rekur Kaupfélag Skagfirðinga útibú á Ketilási, fyrir botni Miklavatns. Þar er líka félagsheimilið Ketilás.

Tveir kirkjustaðir eru í Fljótum, Barð í Vestur-Fljótum og Knappsstaðir í Stíflu. Víða í Fljótum er jarðhiti og á Sólgörðum er sundlaug. Þar var áður sjálfstæður skóli en nú er þar útibú frá Grunnskólanum austan Vatna.
Davíð Tencer

Davíð Tencer OFMCap., (upphaflega "Dávid Bartimej Tencer") (18. maí 1963 í Slóvakíu) er biskup rómversk-kaþólsku kirkjunnar á Íslandi. Davíð er ættaður úr Slóvakíu en hann var vígður til prests í Bratislövu árið 1986. Frá 2007 hefur hann starfað sem sóknarprestur á Reyðarfirði. Skipaður biskup í Reykjavík 18. september 2015 af Fransi páfa.
Skagagarður

Skagagarður var um 1.500 metra langur hlaðinn garður sem lá á milli Útskála og Kolbeinsstaða. Talið er að hann hafi verið hlaðinn af bændum skömmu eftir landnám Íslands og hafi verið allt að 1,5 metri að hæð. Kristján Eldjárn, fornleifafræðingur, vakti athygli á Skagagarðinum í grein sem hann birti í Árbók Ferðafélags Íslands árið 1977. Talið er að Garðinum hafi verið ætlað að halda sauðfé frá kornökrum á norðanverðum skaganum, en örnefni og fornar akurreinar benda til þess að korn hafi verið ræktað á Suðurnesjum fyrr á öldum. Enn sést móta fyrir garðinum í jörðinni. Sveitarfélagið Garður dregur nafn sitt af Skagagarðinum.
Hnappagat

Hnappagat er rifa eða gat í efni sem er nógu stór til að tölur eða hnappar geta komist í gegn og þannig fest einn hluta af efni við annan. Hnappagöt voru áður gerð í höndum en nú er algengt að hnappagöt séu gerð í saumavélum. Á kvenfatnaði eru hnappar oft vistra megin en hnappagöt hægra megin á meðan hnappagöt eru vinstra megin og hnappar/tölur hægra megin á karlmannafatnaði.

Handgerð hnappagöt voru gerð með að kapmella en kapmelluspor er sérstakt saumspor sem notað er við hnappagöt.
Einhenti bandíttinn

Einhenti bandíttinn (franska: Le Bandit manchot) eftir Morris (Maurice de Bevere) og Bob de Groot er 48. bókin í bókaflokknum um Lukku Láka. Bókin kom út árið 1981.

Söguþráður.

Bræðurnir Adolf og Arthúr Kelasynir eru uppfinningamenn frá náttúrunnar hendi og hafa fundið upp nýja spilavél, Svarta köttinn. Þeir hyggja á sýningarferð með gripinn um Villta Vestrið og þingmaður kjördæmisins, Alli Allsodd, fær Lukku Láka til að fylgja þeim í öryggisskyni. Spilavélin slær strax í gegn, en þegar vélin er kynnt á krá í bænum Pókurgili (e. Poker Gulch) vekur hún ugg hjá tveimur fjárhættuspilurum sem óttast að vélin muni ganga frá atvinnugrein þeirra dauðri. Þeir reyna ýmislegt til að stöðva för Lukku Láka og Kelabræðra, en eru gripnir af Láka þegar þeir sprengja brú yfir gil á leið til Ásabæjar. Þeim tekst þó að komast undan og bræðurnir halda áfram ferðinni.

Íslensk útgáfa.

Einhenti bandíttinn var gefin út af Fjölva árið 1981 í íslenskri þýðingu Þorsteins Thorarensen. Þetta er 29. bókin í íslensku ritröðinni.
Gerpla

Gerpla getur átt við tvo mismunandi hluti.
Þóroddur Bjarnason

Þóroddur Bjarnason (f. 8. nóvember 1965) er prófessor í félagsfræði við Háskólann á Akureyri.

Þóroddur lauk BA-prófi í félagsfræði frá Háskóla Íslands 1991, MA-prófi í tölfræðilegri greiningu við University of Essex í Englandi 1995 og doktorsprófi við University of Notre Dame í Indiana, USA 2000. Þóroddur var lektor við University at Albany, SUNY, 2000-2004 og hefur verið prófessor við Háskólann á Akureyri frá 2004. Hann var formaður stjórnar Byggðastofnunar 2011-2015.

Rannsóknarverkefni.

Þóroddur stýrði íslenska hluta Evrópsku vímuefnarannsóknarinnar ESPAD 1993-2013 og átti sæti í alþjóðlegri verkefnisstjórn ESPAD 1994-2013. Hann stýrði íslenska hluta WHO rannsóknarinnar Heilsa og lífskjör skólanema 2004-2013.

Hann stýrði rannsóknarverkefninu Samgöngur og byggðaþróun: Félagsleg, efnahagsleg og menningarleg áhrif Héðinsfjarðarganganna 2009-2015.
Sara Beinharða

Sara Beinharða (franska: "Sarah Bernhardt") eftir Morris (Maurice de Bevere), Jean Leturgie og Xavier Fauche er 50. bókin í bókaflokknum um Lukku Láka. Bókin kom út árið 1982.

Söguþráður.

Sagan hefst í París þann 26. júlí 1880 þegar Hjarri rótari tilkynnir með símskeyti til allra dagblaða í Bandaríkjunum að leikkonan heimsfræga Sara Beinharða muni sækja Bandaríkin heim. Ekki gleðjast allir yfir þeim tíðindum þar sem sumir telja leikkonuna fulltrúa siðspillingar og forseti Bandaríkjanna, Jibbi B. Hæhæ, fær Lukku Láka til að gæta öryggis leikkonunnar meðan á heimsókninni stendur. Sara kemur til New York, en á leið til Boston liggur við stórslysi þegar lestarvagn Söru losnar og rennur stjórnlaust niður bratta brekku. Lukku Láki bjargar málunum, en grunar að svikari leynist í hópnum sem vilji Söru illt. Á fljótabát niður Mississippifljót er aftur reynt að ráða Söru af dögum, en tilræðismaðurinn sleppur undan. Eftir viðburðaríka heimsókn til Blönkuborgar liggur leiðin um yfirráðasvæði indíána og þá gildir að hafa hljótt um sig.

Íslensk útgáfa.

Sara Beinharða var gefin út af Fjölva árið 1982 í íslenskri þýðingu Þorsteins Thorarensen. Þetta er 31. bókin í íslensku ritröðinni.
Roger Leloup

Roger Leloup (f. 17. nóvember 1933), er belgískur teiknari og myndasöguhöfundur, þekktastur fyrir að hafa skapað Yoko Tsuno.

Ferill.

Roger Leloup fæddist í Verviers í Belgíu árið 1933. Hann lærði teikningu, en hafði jafnframt frá unga aldri brennandi áhuga á flugvélum og járnbrautarlestum. Kynni hans af myndasögugerð hófust fyrir tilviljun, þegar nágranni hans, Jacques Martin sagðist vera á höttunum eftir teiknara til að lita myndasögur sínar um ævintýri rómverska unglingspiltsins Alexar. Leloup starfaði um árabil fyrir Martin sem kom honum í kynni við listamanninn Hergé, föður Tinnabókanna. Hergé fól Leloup að sjá um bakgrunnsteikningar í sumum bóka sinna, þar á meðal í Leynivopninu og Flugrás 714 til Sydney.

Meðan á þessari vinnu fyrir aðra listamenn stóð þróaði Leloup sína eigin sögupersónu, Yoko Tsuno. Áramótin 1969-70 sneri hann sér alfarið að ritun þessa nýja sagnaflokks, þar sem mikil áhersla var lögð á tækni og vísindaskáldskap. 29. bókin í myndasagnaflokknum um Yoko Tsuno kom út árið 2019, en einnig hefur Leloup samið tvær skáldsögur um þessa sögupersónu sína.
Galíleó (gervihnattaleiðsögn)

Galíleó er gervihnattaleiðsagnarkerfi sem er nú í þróun hjá Evrópusambandinu og Geimferðastofnun Evrópu. Verkefnið dregur nafn sitt af ítölskum stjörnufræðingi Galíleó Galílei. Eitt markmið þess er að stofna nákvæmt og sjálfstætt evrópskt gervihnattaleiðsagnarkerfi sem Evrópuþjóðir geta treyst á, án þess að þurfa að nota GPS-kerfi Bandaríkjanna eða GLONASS-kerfi Rússlands ef þeim yrði lokað. Notkun á grundvallarleiðsagnarþjónustu verður öllum opin ókeypis, en fyrirtækjum verður kleift að kaupa aðgang að nákvæmari staðsetningarþjónustu. Galíleókerfið er hannað þannig að það getur staðsett hlut með eins metra skekkju, og mun bjóða upp á betri staðsetningarhæfni við hærri hæðir en núverandi kerfi gefa kost á.

Höfuðstöðvar verkefnsins eru í Prag, en kerfið verður rekið frá tveimur stjórnstöðum í Oberpfaffenhofen nálægt München í Þýskalandi og Fucino á Ítalíu. Í október 2011 var fyrstu tveimur af fjórum gervihnöttum skotið upp til að prófa kerfið. Næstu tveir gervihnettirnir fylgdu þeim í október 2012. Frá og með september 2015 eru tíu Galíleógervihnettir á sporbraut um Jörðina.

Galíleó mun bjóða upp á nýjan björgunarmöguleika sem hefur ekki verið í boði hingað til. Gervihnettirnir eru útbúnir merkissvörum sem munu áframsenda merki frá senditæki notandans á stjórnstöð sem mun koma björgunarförum í gang. Samtímis getur kerfið tilkynnt notandanum að beiðni hans hafi verið móttekin og að aðstoð sé á leiðinni. Þetta eru talsverðar framfarir miðað við það sem GPS og GLONASS bjóða upp á, en þau geta ekki sent skilaboð til baka til notandans.

Opnað verður fyrir þjónustu Galíleós frá 2016, en kerfið verður í fullum rekstri árið 2020 þegar allir 30 fyrirhugaðir gervihnettir verða komnir á sporbraut.
2030

Árið 2030 (MMXXX í rómverskum tölum) verður í gregoríanska tímatalinu almennt ár sem byrjar á þriðjudegi.